Цонка Илиева
Урок по алхимия

chitanka.info

Вземете

ухание от горски цвят,

първична сила на кокиче,

смеха на този свят,

вземете лъч при изгрев слънце,

от майката — кърма,

от радостта сълза вземете,

кръв българска,

земя…

Смесете с мир,

със храброст в дъх последен,

със болка в полет на крила,

със рязък нрав и голи нерви…

Вдъхнете вяра!

Прибавете и още толкова любов,

със колкото сте се дарили,

от грешки — сок,

от страсти — ток,

от сън — мечта…

И… запалете!

Съд сложете — поберете

стоманата на моята душа.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.